CELEX: 62017TN0673
Language: hu
Date: 2017-09-26 00:00:00
Title: T-673/17. sz. ügy: 2017. szeptember 26-án benyújtott kereset – Port autonome du Centre et de l’Ouest és társai kontra Bizottság

13.11.2017   
            
            
               HU
            
            
               Az Európai Unió Hivatalos Lapja
            
            
               C 382/59
            
         2017. szeptember 26-án benyújtott kereset – Port autonome du Centre et de l’Ouest és társai kontra Bizottság
   (T-673/17. sz. ügy)
   (2017/C 382/73)
   Az eljárás nyelve: francia
   
      Felek
   
   
      Felperesek: Port autonome du Centre et de l’Ouest SCRL (La Louvière, Belgium), Port autonome de Namur (Namur, Belgium), Port autonome de Charleroi (Charleroi, Belgium), Port autonome de Liège (Liège, Belgium) és Port autonome de Région wallonne (Jambes, Belgium) (képviselő: J. Vanden Eynde ügyvéd)
   
      Alperes: Európai Bizottság
   
      Kérelmek
   
   A felperesek azt kérik, hogy a Törvényszék:
   
               —
            
            
               a keresetet minden egyes felperes vonatkozásában nyilvánítsa elfogadhatónak, és következésképpen semmisítse meg a Bizottság következő hivatkozási számot viselő határozatát: SA.38393 (2016CP, ex 2015/E) – A kikötők adóztatása Belgiumban (C[2017]5174 final);
            
         
               —
            
            
               nyilvánítsa a jelen keresetet elfogadhatónak és megalapozottnak;
            
         
               —
            
            
               következésképpen semmisítse meg az Európai Bizottság azon határozatát, amely szerint a belső piaccal összeegyeztethetetlen állami támogatásnak minősül, hogy a belga kikötők, különösen a vallon kikötők gazdasági tevékenysége nem tartozik a társasági adó hatálya alá;
            
         
               —
            
            
               az alperest kötelezze a költségek viselésére.
            
         
      Jogalapok és fontosabb érvek
   
   Keresetük alátámasztása érdekében a felperesek lényegében egyetlen jogalapra hivatkoznak. A felperesek szerint a Bizottság eleve figyelmen kívül hagyta az EUMSZ 93. cikket, amely különleges szabályokat tartalmaz a közlekedés ágazatára, így a kikötőkre is, ezáltal pedig nem vette figyelembe az európai jogalkotó szándékát.
   A Bizottság által lefolytatott mérlegelés sem ténybeli, sem jogi szempontból nem igazolt, továbbá ellentétes a személyi jövedelemadóról szóló belgiumi törvény 1. cikkének szövegével, valamint az állami hatóságok azon előjogaival, hogy meghatározzák az általános érdekű nem gazdasági tevékenységeket.
   A Bizottság álláspontja a közös összevont társaságiadó-alapról (KÖTA) szóló irányelvre vonatkozó, 2011. március 16-i javaslatra (COM/2011/0121 final) tekintettel sem koherens, amely javaslat még a kereskedelmi társaságok vonatkozásában is adómentességet biztosít a befektetett eszközök megszerzéséhez, létrehozásához vagy értéknöveléséhez közvetlenül kapcsolódó támogatások esetében.
   Ezenkívül azáltal, hogy Belgiumot felszólította az adójogi jogszabályainak módosítására, a Bizottság megkísérelt beavatkozni a tagállamok adózással kapcsolatos hatásköreibe azáltal, hogy olyan területen írt elő adóharmonizációt, amely nem tartozik az EUMSZ 113. cikk szerinti hatáskörébe. A Bizottság ezáltal elmulasztotta figyelembe venni a tagállamok azon előjogait, amelyek a közszolgáltatási tevékenységek meghatározása és a közvetlen adózás hatályának megállapítása, továbbá a társadalmi és gazdasági kohézióhoz szükséges általános érdekű szolgáltatások (ÁÉSZ) megfelelő működtetésének biztosítására irányuló kötelezettség, valamint az ÁÉSZ megszervezésének diszkrecionális kialakítása területén illetik meg azokat. Az európai jogalkotó ugyanis a tagállamokra ruházta azt a hatáskört, hogy mentesítsék az adó alól azokat a tevékenységeket, amelyeket e tagállamok szuverén módon határoznak meg közszolgáltatásként.
   A felperesek szerint a vallon belvízi kikötők alapvető tevékenységei ÁÉSZ-nek minősülnek, amelyek az európai szabályozás értelmében nem tartoznak a versenyjogi szabályok hatálya alá.
   Végül a jelen esetben nem állnak fenn az állami támogatás meghatározásának alapjául szolgáló európai kritériumok, így különösen a szelektivitás kritériuma.